Cikarang

Cikarang (Arab gundul: چيكارڠ) entu ibunegrinyah Kabupatèn Bekasih. Kota Cikarang gutekanah tuh kebagi jadi lima kecamatan, kecamatan Cikarang elor, Cikarang wétan, Cikarang kulon, Cikarang kidul, ama Cikarang puser. Kota Cikarang ngétanin tuh nenangga ama kecamatan Kedungwaringin ama Kabupatèn Kerawang, terus gè nenangga ama kecamatan Sérang Baru ama Bojongmangu di bekidul, terus bekulon bebatesan ama kecamatan Cibitung, Sétu, ongkoh beelorah mah nenangga ama kecamatan Sukatani ama kecamatan Karangbahagia. 

Kota Cikarang tèh diliwatin seberiji kali kaya' kali Cikarang, Cipamingkis, Cisadang, Cikedokan, Cibéèt, ama Cihérang nyang ulunyah ada di tanah tinggi Jonggol di lebah wétan Kabupatèn Bogor. Kota Cikarang gableg hatu gutekan nyang namanyah Jababèka, nyang jadi gutekan industri paling gedè di Asia Tenggara.

 Riwayat 
 Nama 
Asal mulanyah nama Cikarang tuh dari nama atu kali nyang ngeliwatin daérah inih, nyang namanyah kali Cikarang. Nama entu kali déwèk gé asalah dari basa Sunda, "ci" atawa "cai" artinyah "aèr", ama "karang" nyang namanyah bolèh dapet dari gunung Karang nyang ada di désa Cibodas, Jonggol.

 Pemegaran 
Sebelonan dia jadi ibunegri Kabupatèn Bekasih ama kota industri, Cikarang mulanyah cuman sebiji kecamatan nyang gutekanah cuman daérah Cikarang Elor doangan. Mulain taun 1992, dah, Cikarang dilegain bakal dijadiin kota Industri di Kabupatèn Bekasih. Kota Cikarang gutekanah dimegarin makè nyaplokin daérah-daérah diseputeranah, ongkoh entu tempat-tempat baru dinamain maké nama nomenklatur Cikarang. Kaya' misalnyah baé kecamatan Lemahabang dirobah namanyah jadi Cikarang Wétan, sabariji désa di Cibitung ama Sétu dikeja hatu jadi kecamatan Cikarang Kulon, terus sabariji désa di Sérang Baru dijadiin kecamatan Cikarang Kidul, ama ongkoh Cikarang Puser nyaplok daérah Lemahabang, Kedungwaringin ama Cibarusah punya. 

Kota Cikarang nyang ini ari udah ngablak begitu tuh dulunyah gutekan aslinyah ora segonoh. Daérah nyang dulu aslinyah disebut Cikarang masing bisa diliat di kecamatan Cikarang Elor ampè waya ginih, misalah pasar ama stapsion keréta di daérah nyang disebut "Cikarang Lama" ama atu kelurahan namanyah "Cikarang Kota".

 Penduduk 
 Suku ama Basa di Cikarang 
Kota Cikarang didiemin ama suku Betawi di lebah elor ama kulon, kalu lebah wétan ama kidulah mah didiemin ama suku Sunda. Kota Cikarang jadi batian bakal orang-orang, basa, ama budaya Sunda ama Betawi pada nyampur. 

 Ruju'an 
1. Ariefana, Pebriansyah (2021-09-21). "Sejarah Cikarang, Kini Jadi Kota Industri Terbesar se-Asia Tenggara". Suara.com: https://bekaci.suara.com/read/2021/09/27/161025/sejarah-cikarang-kini-jadi-kota-industri-terbesar-se-asia-tenggara Diakses tanggal 2025-01-22.